Асен Босев
Какво ще правя

chitanka.info

Питате какво ще правя,

като пораста голям?

О, на важна цел тогава

целият ще се отдам!

— Важна? Но каква е?

Тайна!

И се хващам с вас на бас:

работата ми — незнайна,

но ще зная всичко аз!

Да, ще зная кой злосторник

е намислил да краде,

кой е станал заговорник

за грабежи

и къде.

Щом посегне — ще го хвана.

— Стой! — ще му извикам. — Стой!

И пред него ще застана,

в клопката ще влезе той.

Пък и чуждият шпионин

ще изпадне тук в беда.

Като хрътка ще го гоня,

стъпките му ще следя…

Той на свой ще се престори,

честен и невинен уж.

Ама аз: — Ръцете горе!

Ти си зъл шпионин чужд!

Зная аз какво да правя

и си търся помагач.

Ще му доверя тогава,

че съм смел разузнавач!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.